Prezident Shavkat Mirziyoev raqamli iqtisodiyot va elektron hukumatni keng joriy etish masalalari bo`yicha yig`ilish o`tkazdi

O`zbekiston Respublikasi Prezidenti Shavkat Mirziyoev 11 may kuni raqamli iqtisodiyot va elektron hukumatni keng joriy etish masalalari bo`yicha yig`ilish o`tkazdi. Bu haqda prezident.uz xabar berdi.
Davlatimiz rahbari tashabbusi bilan joriy yil “Ilm, ma`rifat va raqamli iqtisodiyotni rivojlantirish yili” deb e`lon qilindi. Prezidentimizning Oliy Majlisga shu yil yanvardagi Murojaatnomasida raqamli iqtisodiyotga faol o`tish kelgusi 5 yildagi eng ustuvor vazifalardan biri sifatida belgilangan edi.
Raqamli texnologiyalarning naqadar muhimligini bugungi pandemiya sharoiti ham yana bir bor isbotladi. Ta`lim, davlat xizmatlari, davlat boshqaruvi tizimi, savdo va xizmat ko`rsatishning hammasi raqamli iqtisodiyot bilan bog`liqligi yaqqol ko`rinib qoldi. Yillar davomida masofadan ko`rsatilmagan xizmatlar sanoqli kunlarda onlayn shaklga o`tkazildi.
Ekspertlarning fikricha, kelgusi 3 yilda iqtisodiyotni raqamlashtirish orqali dunyodagi 22 foiz ish o`rinlari internet texnologiyalari yordamida yaratiladi.
Shu bois joriy yil 28  aprelda “Raqamli iqtisodiyot va elektron hukumatni keng joriy etish chora-tadbirlari to`g`risida” Prezident qarori qabul qilindi. Hujjatga muvofiq, Axborot texnologiyalari va kommunikasiyalarini rivojlantirish vazirligida raqamli iqtisodiyot bilan shug`ullanadigan yaxlit tizim yaratildi. Jumladan, “Elektron hukumat”, iqtisodiyot tarmoqlari va qishloq xo`jaligini raqamlashtirish, IT parklarni tashkil etish va boshqarish kabi vazifalar to`liq vazirlik vakolatiga o`tdi.
Shu bilan birga, qarorda yangi loyihalarning moliyaviy manbalari ham aniq ko`rsatilgan. “Elektron hukumat” doirasida 1,3 trillion so`mlik 104 ta loyiha, iqtisodiyotning real sektorida 5,3 trillion so`mlik 87 ta loyiha, telekommunikasiyalar borasida 15,1 trillion so`mlik 35 ta, agrar sohada 24 ta, IT parklar bo`yicha 18 ta loyiha amalga oshirilishi belgilangan.
Yig`ilishda Shavkat Mirziyoev “Bu ishlarni kelgusi 2-3 yilda to`liq amalga oshirmasak, har bir kechikkan yilimiz mamlakatimizni 10 yil orqaga tortadi”, deya ta`kidladi.
Xizmatlarni raqamlashtirish borasidagi hozirgi ahvol tahlil qilindi. Qayd etilganidek, davlat idoralarida mavjud 700 dan ortiq axborot tizimlarining atigi 30 foizi “Elektron hukumat” tizimiga ulangan. Davlat xizmati ko`rsatuvchi 80 ta idoraning atigi 27 tasi Davlat xizmatlari agentligiga integrasiya qilingan.
Prezidentimiz vazirlik va idoralarda axborot texnologiyalarini qo`llash darajasiga qarab undagi rahbarlarning oylik mukofot pulini oshirish yoki kamaytirish tizimini yo`lga qo`yish bo`yicha topshiriq berdi.
Axborot texnologiyalari va kommunikasiyalarini rivojlantirish vazirligiga davlat idoralari ma`lumotlar bazasini tasniflab, ularni idoralararo integrasion platformaga ulash, elektron hamkorlikning yagona texnologik talablarini joriy qilish vazifasi qo`yildi.
Pandemiya ta`sirini inobatga olib, eng zarur bo`lgan davlat xizmatlarini tezkor ravishda elektron shaklga o`tkazish muhimligi ta`kidlandi.
Toshkent shahrida elektron tibbiyot kartasi, elektron shifoxona hamda shoshilinch tibbiy yordam tizimlarini joriy etish, ijtimoiy nafaqalar hisobini yuritishga mo`ljallangan “Ijtimoiy himoya yagona reestri”ni joriy yil yakuniga qadar ishga tushirish bo`yicha topshiriq berildi.
Davlat soliq qo`mitasiga savdo va xizmat ko`rsatish ob`ektlarini onlayn nazorat kassa mashinalariga o`tkazish, alkogol va tamaki mahsulotlarini markirovkalash hamda elektron hisob-faktura tizimini joriy etish yuzasidan ko`rsatmalar berildi. 
Kelgusi besh yilda sanoat korxonalarida axborot texnologiyalarini keng joriy etish hisobiga tannarxni o`rtacha 13-15 foizga pasaytirish mumkin.
Transport vazirligiga temir yo`llarda yuk tashish hamda Toshkent shahrida jamoat transporti xizmatlari to`lovi uchun avtomatlashgan tizimlarni ishga tushirish, barcha transportlarga yagona elektron bilet joriy etishni tezlashtirish bo`yicha topshiriqlar berildi.  
Yig`ilishda axborot texnologiyalari infratuzilmasini rivojlantirish masalasiga alohida e`tibor qaratildi.
Jahon banki hisobotiga ko`ra, keng polosali internet tarmog`ini 10 foiz kengaytirish evaziga yalpi ichki mahsulotni kamida 1 foiz o`stirish mumkin.
Joriy yilda optik tolali aloqa qamrovini maktabgacha ta`lim tizimida 41 foizdan 100 foizga, xalq ta`limida 40 foizdan 70 foizga, sog`liqni saqlash sohasida 38 foizdan 100 foizga etkazish vazifasi belgilangan. Bu orqali ko`plab qishloqlarga internet tarmog`i etib boradi.
Shu bois Axborot texnologiyalari va kommunikasiyalarini rivojlantirish vazirligiga ijtimoiy ob`ektlarni yuqori tezlikdagi internet bilan ta`minlash, tezkor mobil internet qamrovini yil yakunigacha 90 foizga etkazish vazifasi qo`yildi.
Bugungi kunda mavjud serverlar to`lib borayotgani, sohadagi 300 dan ortiq loyihani amalga oshirish uchun 10 baravar ko`p quvvatli serverlar zarurligi ko`rsatib o`tildi. Axborotlarni qayta ishlaydigan markazlarni ko`paytirish, xorijiy kreditlar jalb etib, loyiha qiymati 30 million dollarlik “data sentr” qurish bo`yicha ko`rsatmalar berildi.
Axborot texnologiyalari qishloq xo`jaligi, erni hisobga olish va monitoring qilishda ham juda qo`l keladi. Masalan, erni kosmik zondlash orqali ekin maydonlari, vegetasiya jarayoni, erning meliorativ holati va minerallashuv miqdorini o`rganish mumkin. Bu agrotexnik tadbirlarni aniq belgilab, hosildorlikni 25-30 foizgacha oshirish imkonini beradi.
Mutasaddilarga er maydoni va suv hisobini yuritishning elektron tizimlarini ishlab chiqish, qishloq xo`jaligida ekinlarni joylashtirishdan tortib, sotuvgacha bo`lgan jarayonlarni to`liq raqamlashtirish bo`yicha topshiriqlar berildi.
Yurtimizda axborot texnologiyalari sohasida 60 ming kishi mehnat qilmoqda. Yig`ilishda bu etarli emasligi ta`kidlanib, soha mutaxassislarini qo`llab-quvvatlash masalalariga alohida e`tibor qaratildi. Davlat tashkilotlari tomonidan amalga oshirilayotgan loyihalarga eng avvalo mahalliy texnoparklar rezidentlarini jalb qilish bo`yicha vazifalar belgilandi.
Kelgusi o`quv yilida “1 million dasturchi” loyihasiga 47 ming nafar o`quvchini qamrab olish, sohaga zamin yaratish uchun maktablarda 7-sinfdan boshlab dasturlash asoslarini o`qitishni yo`lga qo`yish zarurligi ta`kidlandi.
Yig`ilishda mutasaddilar sohadagi chora-tadbirlar ijrosi yuzasidan hisobot berdi.